গ্রামবাসীরা না চাইলে প্রকল্প হবে না, এটাই ভাঙড় নিয়ে রাজ্য সরকারের অবস্থান। কিন্তু ভাঙড়ে সাবস্টেশন নিয়ে এখনও আশা ছাড়তে নারাজ পাওয়ার গ্রিড কর্পোরেশন। ওই সংস্থার আধিকারিকদের ধারণা, রাজ্য সরকার গ্রামবাসীদের সঙ্গে আলোচনা চালালে একটা পথ বেরোলেও বেরোতে পারে।   
বিদ্যুৎ দফতর সূত্রের খবর, যদি ভাঙড়ে সাবস্টেশন প্রকল্প বাতিল হয়, তাহলে রাজ্য সরকারের কোনও আর্থিক ক্ষতি হবে না। সাবস্টেশন তৈরির জন্য বাম সরকার পাওয়ার গ্রিড কর্পোরেশনকে প্রায় ১৪ একর জমি অধিগ্রহণ করে দিয়েছিল। এর জন্য পাওয়ার গ্রিড কর্পোরেশন দিয়েছিল প্রায় সাড়ে ১৯ কোটি টাকা।
বিদ্যুৎ দফতরের এক আধিকারিক জানান, প্রকল্প না হলেও জমির মালিকানা থাকবে কর্পোরেশনের হাতে। তাঁর কথায়, ‘‘ওই প্রকল্পে রাজ্যের ভুমিকা বলতে শুধু জমি অধিগ্রহণ করে দেওয়া।’’
পাওয়ার গ্রিড কর্পোরেশন সূত্রের খবর, ওই প্রকল্পের জন্য প্রায় ৪০০ কোটি টাকা খরচ হয়েছে। তাতে রাজ্যের কোনও অংশ নেই। পাওয়ার গ্রিড কর্পোরেশনের এক আধিকারিক বলেন, ‘‘সাবস্টেশন হবে না এটা মানতে পারছি না। রাজ্য সরকারের সঙ্গে যোগাযোগ রেখে চলছি।’’ 
গ্রামবাসীদের আন্দোলনের জেরেই বাতিল হয়েছে প্রকল্প। তাঁদের অভিযোগ, জমি অধিগ্রহণের কথা জানতেন না অনেকেই। খামারাইটের বাসিন্দা মান্নাপ মল্লিকের কথায়, ‘‘১২ শতক জমির কোনও দাম পাইনি। এই জন্য আদালতে মামলাও করেছি।’’
তবে সাবস্টেশন না হলে, অধিগৃহীত জমি আবার কৃষকদের ফিরিয়ে দিতে গেলে সরকারকে আইনি জটিলতার মধ্যে পড়তে হতে পারে বলে মত আইনজীবী মহলের একাংশের। কলকাতা হাইকোর্টের আইনজীবী জয়ন্তনারায়ণ চট্টোপাধ্যায় বলেন, ‘‘সিঙ্গুর মামলায় সুপ্রিম কোর্টের রায়ের পর ভবিষ্যতে যদি কোনও দিন জমি ফিরিয়ে দেওয়ার কথা আসে তাহলে সরকারকে আইনি জটিলতার মধ্যে পড়তে হতে পারে।’’